ການສະຫຼອງປີໃໝ່ລາວ ປີກະຕ່າຍ ຂອງປະຊາຄົມລາວ ທີ່ອ໊ອສເຕຣເລຍ
ຕາມຮີດຄອງປະເພນີສະຫຼອງບຸນປີໃໝ່ ຂອງລາວ ກໍຈະມີການຫົດສົງນໍ້າພະພຸດ ທະຮູບແລະພະສົງອົງຄະເຈົ້າຕາມວັດຕ່າງໆ ສົມມາຄາລະຫວະຜູ້ເຖ້າຜູ້ແກ່.
ທ່ານ ສຸນທອນ ມັງຄະລະປະທານສະມາຄົມລາວລ້ານຊ້າງຫຼວງພະບາງໄດ້ໃຫ້ສໍາພາດກັບ VOA ສໍາລັບລາຍການຊີວິດຊາວລາວໃນຕ່າງແດນມື້ນີ້ ທ່ານຈະມາໂອ້ລົມກັບພວກເຮົາກ່ຽວ ກັບການຂົບງັນເທດສະການກຸດສົງການປີໃໝ່ລາວແບບລາວດັ້ງເດີມຂອງປະຊາຄົມລາວ ໃນນະຄອນ Sydney, Australia ຂໍເຊີນພົບກັບວັນນະສອນໄດ້ ມື້ນີ້ວັນນະສອນໄດ້ສໍາພາດກັບທ່ານສຸນທອນ ມັງຄະລະ ປະທານສະມາຄົມລາວລ້ານຊ້າງຫຼວງພະບາງໃນ Sydney, Australia ທີ່ມີການສະຫຼອງບຸນປະເພນີສໍາຄັນຂອງລາວ ຄືກຸດສົງການປີໃໝ່ ຂໍເຊີນຮັບຟັງການລາຍລະອຽດຕ່າງໆ ຈາກສໍາພາດໄດ້ດັ່ງຕໍ່ໄປນີ້ ການສໍາພາດ: ທ່ານສຸນທອນ ມັງຄະລະ ປະທານສະມາຄົມລາວລ້ານຊ້າງຫຼວງພະບາງ ໃນນະຄອນ Sydney, Australia/ ຕາມຮີດຄອງປະເພນີແລ້ວ ກໍຈະມີການຫົດສົງນໍ້າພະພຸດທະຮູບແລະພະສົງອົງຄະເຈົ້າ ຕາມວັດຕ່າງໆ ໄປຫົດນໍ້າດໍາຫົວ ສົມມາຄາລະຫວະໃຫ້ຜູ້ເຖ້າຜູ້ແກ່, ພໍ່ປ້ານ້າອາ ເພື່ອຂໍ ອະນຸຍາດບາດກໍາ ຈະໄປວັດຟັງເທດ ໄປທໍາບຸນ ສັງຄະທານ ຈະມີຕະຫຼາດນັດ ເພື່ອຈັບ ຈ່າຍ ຊື້ເຂົ້າຂອງ ສັດສາວາສິ່ງໄປປ່ອຍ ຊຶ່ງຖືວ່າເປັນການໂພດສັດຕັດຊີວິດໃຫ້ມີສຸກຂະພາບ ແຂງແຮງ ສ່ວນຄົນໝຸ່ມຄົນສາວນັ້ນກໍມ່ວນຊື່ນ ຫົດນໍາໃສ່ກັນ ເພາະເຊື່ອກັນວ່າໄດ້ລ້າງຊວາຍ ເອົາສິ່ງທີ່ບໍ່ດີອອກຈາກຮ່າງກາຍໃຫ້ໄຫຼໄປກັບນໍ້ານັ້ນ ແລະປະຊາຄົມລາວໃນອ໊ອສເຕຣເລຍ ແລະທີ່ໃດໆໃນໂລກນັ້ນ ກໍແມ່ນວ່າຍັງຮັກສາສືບທອດເຄົ້າມູນແລະຮາກເຫງົ້າຮີດຄອງ ປະເພນີອັນດີງານນີ້ໄວ້ສະເໝີມາ ເພື່ອໃຫ້ຄົນຮຸ່ນຫຼັງໄດ້ສືບທອດຕໍ່ໄປຈາກຊົ່ວເຊັ່ນຄົນນຶ່ງ ສູ່ອີກເຊັ່ນຄົນນຶ່ງ ພ້ອມນີ້ ທາງຄະນະ VOA ຂໍສົ່ງຄວາມສຸກ ມອບແດ່ທ່ານຜູ້ຟັງທຸກຖ້ວນໜ້າດັ່ງຄໍາກອນທີ່ ອ້າຍສຸຣິຍາ ສີຫາຣາດ ໄດ້ແຕ່ງໃຫ້ VOA ໂດຍສະເພາະເພື່ອອວຍພອນໃຫ້ແດ່ທ່ານຜູ້ຟັງ ດັ່ງຕໍ່ໄປນີ້: ຂໍໃຫ້ຄຸນພຣະສີຣັດຕະນະໄຕຣ ຈົ່ງຄຸ້ມຄອງໃຫ້ພວກທ່ານຈົ່ງຢູ່ເຢັນເປັນສຸກ ຂໍໃຫ້ປີນີ້ເປັນປີ ທີ່ສຸກຂີອີກຕື່ມປີນຶ່ງ ພັ່ງພ້ອມໄປດ້ວຍລາບຍົດ ສັນລະເສີນ ວຽກງານແລະໜ້າທີ່ ເງິນຄໍາ ໄຫຼມາເທມາ ພ້ອມທັງສຸກຂະພາບແຂງແຮງ